I Berlin er det ikke længere lovligt at leje sin lejlighed ud til turister gennem boligudlejningsportaler som Airbnb. Bystyret har nemlig vurderet, at det skaber større boligmangel og øgede boligpriser for byens befolkning.

Det har nu fået Sundheds- og Omsorgsborgmester i Københavns Kommune, Ninna Thomsen (SF), til at stille et forslag om, at kommunens økonomiforvaltning skal foretage en undersøgelse af, om Airbnb og andre udlejningsportaler også påvirker boligmarkedet i København.

»Vi skal have indblik i, om Danmark viser samme tendenser som i Berlin, hvor der er rigtig mange lejligheder, der bliver lejet ud på fuld tid. Det kan jo betyde, at boligpriserne bliver presset i luften, så den unge studerende eller mindre bemidlede aldrig får fodfæste på det københavnske boligmarked«, siger hun.